Cipta, rasa, lan karsa iku mau sing ngrenggani jiwaning manungsa sahengga beda kalawan sato kewan, nadyan para manungsa uga mangan, ngombe, turu, lan jejodhowan. Sak liyane Adam lan Hawa, tetela nora ana manungsa kang lahir ing donya kanthi dumadakan dewasa. Apa jarwa dhosoke dewasa, yen ora kliru tegese gede, tuwa, lan rosa. Gede ukuran wadage, tuwa tegese cukup umur jiwa lan ragane, rosa tegese wis bisa mandireng diri utawa mandiri. Ora ana lahir terus dewasa, nanging wujud bayi kang paribasan durung bisa apa-apa awit bisane terus urip. tuwuh, lan ngrembaka dadi dewasa amarga panggula wenthahing wong atuwane, iya rama, ibu, lan sedulur liyane. Kahanan iku mujudake menawa manungsa perlu sedulur supaya lestari uripe.